VITEŠTVO OTVORENE RAZUMNOSTI

Uz sedamdesetu godišnjicu života Ive Banca

Rusmir Mahmutćehajić

Kad je pozvan da među prijateljima govori o Ivi Bancu uz njegov sedamdeseti rođendan, čovjek je pred zadaćom da tokove svijesti, u kojima neopozivo živi osoba s kojom prijateljuje, preinači u sjećanja, govor i njihove pisane fosile. Kako god to učini, živi prijatelj u živoj svijesti postaje zamrznuta slika s ulogom da podsjeti na nestišljivi tok odnosa koji se ne okončavaju sve dok je dah u ustima. Zato će ovdje, u vremenu boravka u Dubrovniku, biti naznačeni neki od vidika susreta i razgovora u minulim godinama.

Prvi vidik

# U posljednjih se nekoliko desetljeća nije bilo moguće baviti pitanjima jugoistočne Evrope, naročito njenog slavenskog labirinta, a ne susresti se s knjigama Ive Banca *The National Question in Yugoslavia: Origins, History, Politics* i *With Stalin against Tito: Cominformist Splits in Yugoslav Communism*. Te knjige su nastale prije raspada Jugoslavije, prije traumatičnih razočaravanja utopijskim slikama komunističke budućnosti svijeta. Ljudima obuzetim ideologijskim čarima puta prema kraju historije s komunističkom avangardom te su se knjige mogle činiti prestrogom vivisekcijom vladajućih tabua. Njihovo ozbiljnije i dublje proučavanje potvrđivalo je zbilju društvenih odnosa u južnoslavenskom labirintu, zamračenu ideologijskim nasiljima.

# Obje te knjige izvedene su u maniru najboljeg historiografskog majstorstva. Na historijsku pozornicu skladnim pričanjem izvođeni su pojedinci i pojave kao određujući sadržaji tog što se događalo i što historičar Ivo Banac nastoji predstaviti kao provjerljivu sliku. U svemu tome on, autor priče i raspoređivanja pojava i likova, ostaje nevidljiv pokretač kojeg se tiče očekivani osjećaj čitatelja da su prikazi objektivni te da u njima sudjeluje i on kao promatrač jednako kao i njihov nevidljivi historiograf.

# Od jedne do druge stranice čitatelj će otkrivati vidike koji mu se pričinjaju kao njegovo u zaboravu izgubljeno znanje na koje ga autor podsjeća. Ali, to se pričanje nigdje ne doživljava kao subjektivna spekulacija. Autor ga vodi preko složenih i često ushićujuće raspoređenih dokumenata, traženih i nalaženih čak i tamo gdje njihovo postojanje čitatelj i ne pretpostavlja. Teško je zamisliti knjige koje s toliko uvjerljivosti dekonstruiraju ideologije modernog doba na koje Ivo Banac podsjeća pozivajući se nerijetko na Karla Marxa i njegovu metaforu *camera obscura* u ogledu *Jevrejsko pitanje*.

# Iako su u ideologijske matrice uvođene prastare pojave koje s modernom ontologijom nemaju ništa zajedničko, njihove izvrnutosti i zamagljenosti proizvodile su, a čine to i nadalje, privide i preklapanja faktičnosti i fiktičnosti. U tome obrtanju zagubljeni su vidici postojanja raspoređenog odozgor prema dolje, od Duha prema tvarnim talozima, a uzdizani i nametani vidici kojima su počelo tmina, tvar i smrt. S osjećanjem te ispremetanosti, u strpljivo raspoređivanje tragova događanja na osnovi uvida u gotovo sve riznice značajne za historiografiju, Ivo Banac vjesnički zaključuje o nemogućnostima brojnih ideologijskih dogmi i prijetnjama njihovog propadanja i razaranja.

# S uznemirujućom jasnoćom pokazao je da za napetosti i sukobe među činiteljima južnoslavenskog političkog mozaika nije opravdano kriviti ni religijska naslijeđa niti temeljne sadržaje različitih kulturnih postignuća u povijesti. U intelektualnim potencijalima tih naslijeđa valja tražiti upravo izbaviteljsku opreku užasima pokretanim ideologijskim strastima i na njima osnovanim pothvatima.

# Samo ti odrazi spomenutih knjiga bili bi dovoljni da se čitatelj upita o autoru i potraži ga u usmenim iskazima, na sred pozornice s koje upravlja svojim kazivanjima. Ali, njegovih tragova u tekstovima mnogo je više od tih spomeničnih knjiga. A kad se otkrije u toj mogućnosti razgovora, Ivo Banac se pokazuje kao čovjek raspoloživ za preispitivanja svega što se tiče usuda svijeta koji se, kako ga doživljava autor ovih misaonih vidika, tiče prije svega Bosne i bosanstva, srijede svega njegovog a tako i svega ljudskog i kozmološkog.

U nacijskim ideologijama srpstva i/ili hrvatstva, dvjema neprestano suprotstavljajućim i nadopunjujućim ideologijama, Bosna i bosanstvo su shvatani kao bitna prepreka ozbiljenju te teleologijske dvojine. Sabirući svoja viđenja srpskog pitanja na početku dvadeset i prvog stoljeća, kad se Jugoslavija najvjerojatnije nepovratno raspala, Sima M. Ćirković podsjeća na mišljenja da su se Srbi tako našli u prilikama sličnim onima na početku dvadesetoga stoljeća. Objašnjavajući te prilike on piše: “Početkom XX veka je postalo jasno da je politika nametanja posebne ‘bosanske’ svesti pretprpela neuspeh, ali je takođe postalo vidljivo i da nijedan od dva nacionalizma u ekspanziji, ni srpski, ni hrvatski, nije uspeo da apsorbuje domaće muslimane. Oni se su tokom četrdeset godina habsburške vlasti konsolidovali kao velika grupa koja se opirala i asimilaciji i svrstavanju u modele i uobičajene etničke klasifikacije.”[[1]](#footnote-1)

Iako u tom iskazu slavljenog srpskog historičara nema ni riječi o nametanju antibosanske svijesti, bitnog sadržaja nacijskih ideologija srpstva i/ili hrvatstva, ipak iz njegovog priznanja slijedi zaključak o suštinskim težnjama nacijskih oligarhija srpstva i/ili hrvatstva prema onom dijelu bosanskog naroda koji se opire apsorbiranju u ideologijska konstruiranja nacijskih teleologija. Taj narod je prvenstveno i temeljno bosanski. Sveden je na njegovo muslimanstvo te posljedično prikazivan tuđim i neprijateljskim kad god je u zbilji bilo neosporivo njegovo bivanje time što jest.

Od tog se naroda očekivalo opredjeljivanje za ono što nije ni bio niti htio biti. Njegova nesvladivost nametanim fikcijskim slikama, ideologijskim kanoniziranjima političkih estetiziranja epskog naslijeđa i književnih imaginacija Vuka Stefanovića Karadžića, Petra II Petrovića Njegoša, Ivana Mažuranića, Ive Andrića i drugih, uzrokovala je frustracije nacijskih elita, njihova zagovaranja i provođenja zločina najgorih vrsta protiv bosanskih ljudi predstavljanih Turcima nasuprot našima. Koliko god se ta suština antibosanstva mijenjala tokom dvadesetoga stoljeća, koliko god se iz njene okrutne anatomije željelo izaći u politizacije estetika i estetizacije politika, u ratovima protiv Bosne padale su maske opakih namjera prema njima.

Uzimajući u obzir obuhvat historiografskih uvida Ive Banca, otvorenost za preispitivanje svih logičkih matrica u koje su različiti istraživači raspoređivali svoja znanja, opravdano je bilo upitati ga, u vremenu još dok je trajao rat protiv Bosne: “Mislite li da u ovome pothvatu onemogućenja i uništavanja bosanskog društva kao religijski pluralnog i politički održivog ne sudjeluju i neki od važnih činitelja svjetskog poretka, podstičući neke od hrvatskih krugova da u tome sudjeluju, radeći tako za račun drugih i protiv sebe?!”

Nisu razgovori s Ivom Bancem o Bosni i njenom tragičnom usudu započeli tim pitanjem. Njegovo dubrovačko djetinjstvo i nostalgična hrvanja sa svime što se ticalo tog grada u težnji da o svemu govori trezveno, ali nikada ne izdajući osjećanja koja se otiskuju u maternjem jeziku, nisu mogla bez stalne prisutnosti bosanske enigme, upredene u gotovo sve što se ticalo njega i svega njegovog.

Teško je domisliti još nekog s discipliniranim odnosom prema zbilji uz istodobnu otvorenost za razgovore o Bosni i pristajanja da je previše ideologijskih zastora na tome idealu i njegovim iznevjerenjem. Možda se na sličan način, s puno više emocija i poetičnosti, moglo razgovarati s Vladom Gotovcem, prijateljem i važnim sabesjednikom Ive Banca. I jedan i drugi pokazivali su viteške začuđenosti pred govorenjima o vidicima Bosne, prekrivenim gustim maglama nacijskih strasti. I jedan i drugi pokazivali su spremnost da se u otkrivanju tih novih vidika i sami potvrđuju u etičkim opredijeljenostima da nema i ne može biti dobra koje se pravda zlom.

Je li upravo Ivo Banac zločine protiv Bosne, učinjene uz pozivanje na hrvatstvo, smatrao i bez kolebanja predstavljao kao zločine protiv svega hrvatskog?! Da potvrdi svoju etičnu teleologiju, bio je među najistaknutijim intelektualcima svog naroda koji se usprotivio svemu s posljedicama u progonjenju i ubijanju bosanskih ljudi te razaranju njihovih dobara. U zaštiti i obnovi temeljnih prava koja su ugrožavali ti antibosanski pothvati ostavio je neopoziv potpis viteške razumnosti i moralne odgovornosti.

Kada je Stolac bio posve u ruševinama, kada su njegove džamije, mjesta obojena blagim patinama od dugih moljenja, bile sušta zgarišta, Ivi Bancu se činilo da, sudjelujući u patnji svojih prijatelja, žali i oplakuje svoj Dubrovnik i svoju Hrvatsku kojima su potrebni izbavljenja postojeća jedino u onoj srijedi ljudskosti koja obuhvata i višnjega Boga Kojeg ne obuhvataju ni Njegova nebesa i Njegova zemlja.

S dvije spomenute knjige, dva neosporiva dokaza historiografskog umijeća i vizije koju otkriva razumska čestitost, Ivo Banac je postavio mapu drugovanja sa svima kojih se svijet tiče, jer je pozornica otkrivanja i ozbiljenja ljudskosti usmjerena prema velikoj vječnosti ipak ovdje i sada. Ali, te knjige, izvorno napisane na engleskom s prijevodima na hrvatski, samo su okvir ili mizansen za njegove brojne tekstove o različitim pitanjima o čovjeku, svijetu i Bogu.

Nema među njima ni jednog koji čitatelja egzistencijalno uronjenog u pitanja o ljudima jugoistočne Evrope ostavlja ravnodušnim. I kad su ograničeni, vidici tih razmatranja podstiču na razgovor i prolaženja iza granica na nedovršivome putu traženja i ozbiljenja ljudskosti. Spomenuto majstorstvo historiografa pokazuje se u nemogućnosti da ti ogledi, studije i monografski prikazi budu smatrani zaprekom za nova otkrivanja. I upravo je to, valjalo bi se podsjećati, najvažniji sadržaj i ličnosti i djela Ive Banca.

Zato su prijateljstvo i na njemu osnovano sabesjedništvo s tim čovjekom onaj odnos u kojem se obje strane neprestano otkrivaju, potvrđujući smisao slušanja kao više razine umijeća od govorenja. Na putovanjima kroz Bosnu i Hrvatsku, Crnu Goru i Albaniju, Tursku i Palestinu te Poljsku i Mađarsku, i Ivi Bancu i ovom autoru u govorima i slušanjima otkrivane su one mogućnosti jastva kakvih uglavnom nema u modernim desubjektivizacijama navodno objektivnih znanja. I više od tog, detranscendentalizirana obzorja ukupnog postojanja, sa svođenjem religijskih tradicija na imaginacije neukih, svijet je ostavljen bez svoje više zbilje a tako i u pustinji usahnjivanja i umiranja.

Na istočnim obalama Crnoga mora, u gorama i za njih opustjelim samostanima, bez monaha, svećenika i vjerujućih hrišćana, odavno ostavljenim u užasu bježanja i iseljavanja, u tuzi i čuđenju izranjalo je pitanje: Može li se svijet u grozničavoj pluralizaciji iznova otkriti u onoj smirenosti koju nude različiti putevi prema Bogu, u onom odnosu prema svijetu od kojeg duša pojedinca ostaje uvijek viša i vrjednija? Valjalo je u potrazi za tim pitanjem bivati s Ivom Bancem na ruševinama crkava i džamija, samostana i tekija te grobalja i gradova na raznim stranama svijeta. Nisu li upravo ruševine – lebdjelo je u tim bivanjima – mjesta u koja valja dolaziti radi otkrivanja neuništivih i nepromjenjivih sadržaja ljudskosti?

Ta pitanja bila su i u šutnji i u govorima, u crkvama i džamijama na Maslinskoj gori, u Crkvi svetoga groba na Golgoti, jednako kao i u pećini rođenja u Betlehemu i Crkvi blagovijesti u Nazaretu, u zagledanjima nad Jerusalemom nad kojim se Merjemin sin pita: “Jerusaleme, Jerusaleme! Ti ubijaš vjesnike i kamenuješ one poslane tebi. Koliko puta htjedoh skupiti djecu tvoju, kao što kokoš skuplja piliće svoje pod krila svoja, ali ne htjedoste!”[[2]](#footnote-2)

Na to pitanje, primljeno u dubini jastva svakog čovjeka, nije se moglo odgovarati iz nekog imaginacijskog jučer i sjutra. Ono se tiče svakog ljudskog sada. Tiče se svakog čovjeka, pa na kojem god putu bio prema sebi, a zapravo prema Bogu.

Jezgra svega bosanskog, priznanje isključivosti i dovoljnosti svakog puta prema Bogu – i muslimanskog i kršćanskog i jevrejskog – te posljedična obuhvatnost svakog od njih jasno se otkrivala u putovanjima i sabesjedništvima s Ivom Bancem. Tako je otkrivan smisao Božijeg upozorenja ljudima danog u Učenju:

Dopuštenje je dano onima koji se bore zato što im je učinjeno krivo – Bog je doista moćan da im pomogne – koji su bez krivice izgnani iz svojih kuća, samo zato što kažu: ‘Naš Gospod je Bog’. Da Bog ne uzvraća ljude jedne drugim, razoreni bi bili samostani, crkve, sinagoge i mesdžidi u kojima je Božije ime često spominjano.[[3]](#footnote-3)

A posvuda je, ipak, mnogo ruševina. Pothvati rušenja začinju se u mišljenju, u volji pokrenutoj strahom, u neznanju koje ne dopušta smirenost. Razgovori s Ivom Bancem otkrivaju mogućnosti liječenja tih užasnih bolesti u ljudima. Iako njegovo historiografsko djelo upućuje najvažnijim etičkim pitanjima savremenog svijeta, razgovori s tim čovjekom, u kojima su nježne zapitanosti i hrabra prosuđivanja slobodniji, daju tom strogo organiziranom govorenju nijanse i odjeke s kojima se ono pokazuje kao ushitna simfonija.

Ako se ukupnost postojanja sabire u čovjeku, čineći ga slikom ili ogledalom Boga, ako je sve što čovjek može znati o vanjskome svijetu unaprijed ucijepljeno u njegovu narav, ako su mogućnosti čovjekovog uzlaženja u sebi neograničene, svako presuđivanje o dovršenosti i dovršivosti bilo čega, a što nije ili neće dosegnuti punu ljepotu, pokazuje se kao zatočenje ili tamnica jastva.

Iako se bavio različitim pitanjima povijesnih tokova svijeta, a naročito onih u kojima je poniklo njegovo jastvo i primilo prve odraze u jeziku, Ivo Banac je svoja gledanja na pojedinačnosti ipak smještao u najširi okvir odnosa čovjeka i svijeta. Zato su njegova pisanja i govorenja bliska svijetu Bosne i bosanstva, onom okviru u kojem nije i ne može biti tijesno ničem što razloge i svrhu nalazi u etičnosti. Razgovori i prijateljstvo s njime otkrivaju svijet kao trpezu spuštenu s neba i ponuđenu svim ljudima kao Božijim gostima.

U nekoj prilici, u Varšavskome sutonu uz razgledanje ćilibarskih brojanica u nekom dućanu, nastavljajući razgovor o Poljskoj i Poljacima, Ivo Banac je spomenuo svog milog učitelja Vojislava Vučinića koji mu je rekao: “Mi, ljudi sa slavenskog juga, trebali bismo se stalno okretati Poljacima i njihovom iskustvu kako bismo se otkrivali u svojim željenim mogućnostima.”

**Drugi vidik**

Najveći broj zamislivih susreta s Ivom Bancem posreduju njegovi tekstovi. Ali, tekstovi su uvijek samo mrtvi fosili živog govornika. Ništa od njih ne nadlazi neiscrpnost tog nakojeg podsjećaju ili kojeg zrcale, uvijek uskraćeno i zamagljeno. Nesreća je kad takvih odraza uopće nema. Kad već postoje, valja ipak priznati da je nesreća ne znati njihovog autora, živog govornika, jer se samo u slušanju, u uhu sabesjednika obznanjuje neiscrpna raskoš osviješćenog i zapitanog jastva.

Zato su sjećanja na razgovore s Ivom Bancem u brojnim susretima i putovanjima za ovog pisca važniji od svih prevažnih tekstova koje je napisao. Bez tih razgovora tekstovi bi moćno svjedočili o čovjeku koji je svoje promatračko jastvo vješto upravljao u postupku istraživanja i provjeravanja, ali bi ipak ostali samo važno pisano naslijeđe. Razgovori su ih učinili sazviježđima koja podsjećaju na jastvo živog čovjeka u kojem se sabire cijelo postojanje, dajući mu život i smjer prema potpunome smislu.

Dok su se uspinjali od jednog do drugog sprata Nacionalnog muzeja George Kastrioti Skanderberg, Muzej svega albanskog, sagrađenog u Kruji u vremenu komunističke vlasti, viđeno ih je podsticalo na potvrđivanje značenja ideologijskih teleologija nacijstava. Ta je Kula nasilno umetnuta u tkivo srednjovjekovnog grada Kruje. Veličinom i mjestom njoj je podčinjeno sve u tom historijskom gradu, upravo onako kako je komunistička slika svijeta objahivala cijelo postojanje, od početka pa do imaginacijskog kraja historije.

Kad se uđe u Kulu, na najnižoj njenoj razini uz tlo, prikazi su izvornog i davnog zlatnog doba albanstva. Čista priroda s obiljem plodova i blagosti, sigurnih čunova po bistrim vodama, stasitih i prelijepih muških i ženskih uzajamnosti, označavaju nevin početak u pravednom i istinitom odnosu čovjeka, korijena sebe samom, s cijelim svijetom u njegovoj izvornoj punini. I potom, taj čisti i savršeni svijet ulazi u historiju. Na njegovom putu prema kraju ili obnovi rajskoga stanja uzdižu i raspoređuju se prijetnje vanjskih neprijatelja, i političkih i teoloških.

Taj čovjek, dolazeći iz nacijske savršenosti smjeren njoj započinje borbu protiv neprijatelja koji mu otimaju i ruše svijet rajske miline. Turci i turčijat utjelovljuju neprijatelje. Protiv njih su u primordijalnom kršćanstvu i od njeg neodvojivom europejstvu junaci albanske oslobodilačke i ujediniteljske svijesti. Ratuju pod krstaškim zastavama i tako dospijevaju do kraja historije, do Envera Hodže, utjelovljenja oslobođenja od svega, do vlasti avangarde osvješćenja albanskog seljaka i radnika u njihovom izbaviteljskom poslanju.

Kada je iluzija komunističke vlasti i slobode koju ona ozbiljuje propala, njeni fosili posvuda svjedoče o užasu poniženog i porečenog pojedinca u njegovoj svedenosti na slavljenje utjelovljenja te vlasti u komunističkom monarhu s kojim i prošlost i budućnost imaju i mogu imati smisao. Kad se u šutnji gledaju učinci tog, nema odlučnijih svjedočenja od razorenih grobalja i džamija, crkava i sveg kulturnog naslijeđa. Uzdignutost nad prošlošću dokazivana je nasiljem u kojem ništa nije vrijedno poštede, jer se sva iskustva povijesti sabiru u vođi koji nije bog, ali ima sva njegova svojstva.

Dok su razgledali te prikaze, a potom u selima i gradovima vidjeli zbilju te priče, mogli su zaključiti: Komunisti u povlačenju i njihov propali poredak mogli su se činiti nedostojnim ozbiljnog bavljenja kad se sve to promatralo iznutra. Ali, ovdje, širom Albanije, učinci komunističke vlasti i njene ideologije nudili su se poput dobrog filma u kojem su promatrači nasuprot filmskog platna.

U razgovorima se moglo preispitati osjećanje o komunistima i komunizmu kao prošlosti te naslutiti razmjera te zablude. Proći će mnogi naraštaji dok zbilja tog pothvata ne bude shvaćena. Ali zaborav će pojesti zbilju užasa kroz kojeg su ljudi prošli uvjeravani da su njihove žrtve i patnje vrijedne obećanja dostižnog na kraju historije. Agonija država nastalih raspadom Jugoslavije nije i neće biti shvatljiva bez istraživačkog prodora u ideološku utrobu komunizma i njegovih učinaka u svijestima ljudi koji ga se sada šizofrenijski odriču

Nakon slaženja od vrha povijesnog uzlaženja u svijet zemaljskoga hoda odzivamo se Ćazimu da posjetimo obnovljenju bektašijsku tekiju. Ulazimo i sjedamo u tekiju. Pijemo čaj. Ćazim nam nudi svoju molitvu za nas. Na polasku nam bere grančice ruzmarina u tekijskoj avliji. Ne kaže nam to što bektašijski derviš tim činom želi svojim gostima. Ne kaže, a možda i ne zna.

Kažu da njegovo latinsko ime *rosmarinus* podsjeća na morsku rosu. Ali, u bektašijskoj predaji i grm i cvijet podsjećaju na Merjemu, savršenu ženskost ili primateljicu. Ženskog, a tako i primanje, najviša je razina u svetoj ontologiji od Boga, preko Njegovih imena i imaginacijskog svijeta, do osjetnih obzorja iz kojih se čovjek nastoji uzdići ili vratiti Jednom. Tako, u sićušnim cvjetovima i mirisu ovog drveza znak je savršene ženskosti, čovjekove otvorenosti za čast primanja, e da tako osvijesti primljeni dar, pa ga vrati njegovom izvornom davatelju!

Dok su uzlazili ulicama Berata te uz te zapuštene ruševine doslućivali ostatke života iza avlijskih zidova, na jednim vratima se pojavila starica u crnom. Gledala ih je s blagim osmjehom i radošću. Pozdravljala ih je, iskazujući radost pred gostima koje gleda sa svojih avlijskih vrata. Kao da im je tim vedrim licem s pritajenom tugom bivanja u svijetu koji nestaje htjela reći: Moj svijet je izgubljen i razoren, zaboravljen i ponižen. Ali suština tog svijeta, veza s Bogom, Milosnim i Premilosnim, nikada ne iščezava – nikad, jer kako god čovjek bio odsutan, Bog je neizmjenjivo prisutan. Veza s Bogom je tu, a na svakome čovjeku je mogućnost njenog prihvatanja.

Sve beratske ruševine, i džamija i crkava, i kuća i avlija, podsjećaju na izgubljeni svijet. Dok su stajali i gledali preko rijeke Osum, uz ruševine staroga Berata, govorili su jedan drugome: Ovim ljudima čiji su identiteti građeni na ideologijskom nametanju nužnog žrtvovanja za onu budućnost koju jamči božanska čistota vođe, neosporiva nepogrešivost u koju su se zaklinjali njihovi očevi, trebat će dugo vrijeme, Bog zna koliko, da se izbave iz te ponižavajuće nizine u kojoj su sami sebi nuđeni kao korijen.

Dok su prolazili preko ruševina, preko ostataka trabzonske prošlosti Komnena, pa među ruševinama i kapinama otkrivali grobove vladara i njihove djece te slušali graktanja gavranova po zidovima, mogli su samo doslućivati sudbine monaha i monahinja, ribara i zanatlija te sveg onog davnog svijeta kojem je u dvadesetim godinama dvadesetoga stoljeća političkom silom rečeno morate otići svojima a ostaviti sve ovo, jer ovdje će doći drugi u potrazi za novim bivanjem svojim!

Jesu li već zaboravljena ta okrutna preseljenja grčkih hrišćana iz ovih krajeva na otoke u Egejskome moru s kojih su silom iseljavani muslimani? Sada se nad ovim ruševinama gradi svijet razorenih identiteta i umirućih sjećanja. A tamo, po grčkim otocima traju ostaci ljudi kojih više nema, o kojima se kao tuđim i neprijateljima kroje priče u nacijskim historiografijama kao zastorima na ponižavanjima, stradanjima i ubijanjima.

Stajali su ispod planinskog grebena na kojem su se još uvijek moćno uzdizali ostaci manastira Sumela. Htjeli su uzaći tamo. Prema manastiru vodio je brdski put, pogodan samo za pješaka i konja. Htjeli su pohoditi te zidine koje su nekad udomljavale sliku djeve Marije, spuštenu s neba preko srca, ruku i očiju apostola Luke.

U prastarim šumama hučao je vjetar, a pjevovi gorskih ptica rasipali se u njemu. Gorska voda se pjeneći snažno rušila prema dalekim dolinskim obzorjima. Mogli su, dok su uzlazili, misliti o tako često spominjanoj ikoni djeve Marije, onoj objavi čiji su tragovi u svim prikazima djeve i njenog sina. Zaogrnuta u modri plašt, s djetetom u krilu, gledala je na svakog, a zapravo otvarala vrata nebesa za povratak onom prvom primanju od Boga, onom osvješćenju u dugu, jer ni svijet u svoj rasprostranjenosti ni čovjek u svoj sabranosti nemaju i ne mogu imati ništa a da to nisu primili.

Ali tamo, u pustim avlijama i ćelijama, u pećinskoj crkvi s freskama nije bilo nikog. Sada su posvuda na ovome mjestu vidljivi tragovi posjetitelja koje ovdje dovode razlozi tuđi onima koji su nekad davno izgradili ovaj manastir i u njemu živjeli. Ništa te ljude nije priječilo da čak i na freskama, uz svete likove uz koje su se monasi molili, okrutno urežu svoja imena. Sve je sličilo na neukopanog mrtvaca prepuštenog nemilosti tuđine izvan groba, okrutnosti zaborava i nezaštićenosti. Nije li ovo slika, mogli su se pitati, stanja čovjeka ovog doba?

Iz te užasavajuće razorenosti utočište je mogla biti imaginacijsko sudjelovanje u liturgiji i njenim glasovima koji odjekuju među ovim zidovima, u skladu pisara nad bjelinom hartije koja prima evanđeljske riječi preko njegovog pera, u nadletanju orlova na njihovom putu prema dalekim obzorjima. Mogli su se pitati: Hoće li se ipak u ove ruševine vratiti život dostojan njihove prošlosti?

Sjećanje ih je odatle moglo odvesti na ono zajedničko bivanje u Aja Sofiji, i onoj istambulskoj i onoj trabzonskoj. Posjetitelji i jedne i druge hodili su tamo-amo, bez usmjerenja. Njihovi govori i odjeci pod svodovima pripadali su općoj pometnji i lutanju. U zraku, pod kupolom i među zidovima, zalepršali bi uznemireno i izgubljeno golubovi. Onog zašto su ta mjesta građena, svetih učenja i liturgije, pričesnih pristupa svetim govorenjima i slušanjima nije bilo. Sve je svedeno do puste hladnoće i besmisla. A ima li nečeg toliko obesmišljenog koliko je očekivanje života u tijelu bez Duha?!

Sveta učenja i slušanja, moliteljske usmjerenosti i osamljenja u zajednici, preinačuju svako mjesto u središte s neiscrpnom tajnom jastva postavljenog na tri uzlazeća plana – volju, znanje i ljubav. A sada je na ovim mjestima sve ispremetano, e da od tijela posvećenog Duhom bude napravljen broj u porecima vlasti bez Boga.

**Kad su izašli iz istambulske Aja Sofije, s vrha njene kupole čulo se graktanje gavrana. A kad su ušli u onu trabzonsku, u njenoj praznini uznemirili su golubove koji su preplašeno letjeli pod svodovima. Već dugo glasovi koji čovjeku dospijevaju odozgor, od ptica i još dalje iz prostranstava iznad njih, ljudima ne znače ništa. Priče o govoru ptica i anđela odavno su nerazgovijetne. I više od tog. Samo su maštarije onih na koje podsjećaju ruševine i hladne praznine.**

**Ovo je odlomak autorovih zapisa o višedecenijskom prijateljstvu, putovanjima i razgovorima s Ivom Bancem. Tu veliku priču valja dovršavati, iako je nedovršiva.**

1. Sima M. Ćirković, *Srbi među europskim narodima*, Beograd: Ekvilibrijum, 2004, 236 [↑](#footnote-ref-1)
2. Matej, 23:37. [↑](#footnote-ref-2)
3. Kur’an, 22:40. [↑](#footnote-ref-3)